b'\n_START_ARTICLE_\nSpecifi\xc4\x8dna toplota\n_START_PARAGRAPH_\nSpec\xc3\xadfi\xc4\x8dna topl\xc3\xb4ta (redkeje tudi sv\xc3\xb3jska topl\xc3\xb4ta ali spec\xc3\xadfi\xc4\x8dna topl\xc3\xb4tna kapacit\xc3\xa9ta) je v fiziki toplota, potrebna, da en kilogram snovi segrejemo za en kelvin. V splo\xc5\xa1nem je odvisna od vrste snovi. Mednarodni sistem enot predpisuje za specifi\xc4\x8dno toploto enoto J kg\xe2\x81\xbb\xc2\xb9 K\xe2\x81\xbb\xc2\xb9. Pri homogenih telesih je specifi\xc4\x8dna toplota enaka toplotni kapaciteti na enoto mase telesa._NEWLINE_Pojem se je pojavil pri delu \xc5\xa1kotskega fizika in kemika Josepha Blacka, ki je opravljal razli\xc4\x8dne meritve v zvezi s toploto in uporabil izraz \xc2\xbbkapaciteta za toploto\xc2\xab. Za pove\xc4\x8danje temperature snovi z visoko specifi\xc4\x8dno toploto je potrebno ve\xc4\x8d toplotne energije kot za snov z manj\xc5\xa1o specifi\xc4\x8dno toploto. Za povi\xc5\xa1anje temperature ingota iz magnezija je na primer potrebno osemkrat ve\xc4\x8d toplotne energije kot za ingot iz svinca enake mase. Izmeriti je mo\xc4\x8d specifi\xc4\x8dno toploto skoraj katerekoli snovi, kemi\xc4\x8dnih elementov, spojin, zlitin ali kompozitnih materialov._NEWLINE_Znaka za toplotno kapaciteto in specifi\xc4\x8dno toploto sta C ali c, kar je odvisno od tega kako se koli\xc4\x8dina meri. Izraz \xc2\xbbspecifi\xc4\x8den\xc2\xab\xc2\xa0pri merjenju fizikalnih zna\xc4\x8dilnosti pomeni, da je meritev veli\xc4\x8dinska koli\xc4\x8dina (intenzivna koli\xc4\x8dina), kjer mora biti koli\xc4\x8dina snovi podana. Potrebna toplota za dvig temperature vode za en kelvin je pribli\xc5\xbeno 4181 joulov na kilogram, kjer je kilogram podana koli\xc4\x8dina. To meritev bi se zapisalo kot c\xc2\xa0=\xc2\xa04181\xc2\xa0J\xc2\xa0/kg\xc2\xa0K. Na ta na\xc4\x8din se specifi\xc4\x8dna toplota obna\xc5\xa1a kot ekstenzivna koli\xc4\x8dina in je neodvisna od delitve termodinamskega sistema.\n_START_SECTION_\nSpecifi\xc4\x8dna toplota idealnega plina\n_START_PARAGRAPH_\nZa specifi\xc4\x8dno toploto idealnega plina se dobi enostaven izraz, \xc4\x8de se upo\xc5\xa1teva koliko prostostnih stopenj prispeva k notranji energiji plina, oziroma na kak\xc5\xa1en na\xc4\x8din se gibljejo molekule.'